b'\n_START_ARTICLE_\nBeta-oxidare\n_START_SECTION_\nTransportul acizilor gra\xc8\x99i\n_START_PARAGRAPH_\nActivarea acizilor gra\xc8\x99i are loc \xc3\xaen citosol, pe fa\xc8\x9ba extern\xc4\x83 a membranei mitocondriale, iar beta-oxidarea are loc la nivel mitocondrial, \xc3\xaen matricea mitocondrial\xc4\x83. A\xc8\x99adar, \xc3\xaen vederea degrad\xc4\x83rii lor, acizii gra\xc8\x99i trebuie transporta\xc8\x9bi prin membrana mitocondrial\xc4\x83 \xc3\xaen interiorul mitocondriei. Acizii gra\xc8\x99i cu caten\xc4\x83 lung\xc4\x83 (cu mai mult de 12 atomi de carbon) nu pot trece liberi prin membran\xc4\x83, deoarece sunt \xc3\xaenc\xc4\x83rca\xc8\x9bi negativ, a\xc8\x99adar transportul acestora este mediat de anumite proteine transportoare specifice, prin mai multe tipuri de procese._NEWLINE_\xc3\x8en transportul acestor acizi gra\xc8\x99i cu caten\xc4\x83 lung\xc4\x83 intervine carnitina, un transportor specific care formeaz\xc4\x83 esteri de tip acil-carnitin\xc4\x83. Este implicat\xc4\x83 o enzim\xc4\x83 denumit\xc4\x83 carnitin-acil-transferaz\xc4\x83. Acizii gra\xc8\x99i activa\xc8\x9bi cu caten\xc4\x83 scurt\xc4\x83 pot difuza simplu prin membrana mitocondrial\xc4\x83, f\xc4\x83r\xc4\x83 interven\xc8\x9bia carnitinei.'